WFI अध्यक्ष ने कहा- 12 साल में किसी पर बुरी नजर नहीं डाली, हुड्‌डा ने प्रियंका गांधी को गुमराह किया
WFI President Controversy Vs Wrestlers Protest. Follow Brij Bhushan Sharan Singh Latest Video News On Dainik Bhaskar. दिल्ली में जंतर-मंतर पर आज पहलवानों के समर्थन में खापों की महापंचायत है। इसमें भारतीय कुश्ती संघ (WFI) के अध्यक्ष बृजभूषण शरण सिंह की गिरफ्तारी को लेकर रणनीति बनाई जाएगी
दिल्ली में जंतर-मंतर पर पहलवानों के समर्थन में खापों की महापंचायत के बीच भारतीय कुश्ती संघ (WFI) के अध्यक्ष बृजभूषण सिंह ने एक वीडियो जारी किया है। इस वीडियो में बृजभूषण सिंह खाप नेताओं से कह रहे हैं कि बच्चे गलती करते हैं, आप न करो। बजरंग पूनिया और विनेश फोगाट का खेल खत्म हो चुका है। जिस दिन दिल्ली पुलिस की जांच पूरी होगी और मैं दोषी पाया गया तो मैं आप सबके बीच खुद आऊंगा। आप सब जूते मार-मार कर मेरी हत्या कर देना।
पढ़िए वीडियो में कही गई पूरी बात:- 
36 मिनट 9 सेकेंड का ये वीडियो बृजभूषण सिंह ने अपनी कार में शूट किया है। अपने फेसबुक पेज पर अपलोड वीडियो में बृजभूषण ने कहा कि मैं सांसद हूं और मुझे कुश्ती अध्यक्ष के रूप में भी लोग जानते हैं। मैं अभी दिल्ली से लखनऊ घर जा रहा हूं। मैं हरियाणा के विशेषकर जाट समाज और पश्चिमी यूपी के जाट समाज के खाप पंचायतों के बुजुर्गों को राम-राम करता हूं। विशेष उन्हें जिनके बच्चे पहलवानी करते हैं। वैसे मेरा वीडियो बनाने का कोई इरादा नहीं था, लेकिन फिर लगा कि मेरी बात भी आप तक पहुंचनी चाहिए।
उन्होंने कहा, मैं बहुत तैयारी करके वीडियो नहीं बना रहा हूं। अभी गाड़ी में बैठा तो सोचा कि अपनी बात बुजुर्गों तक पहुंचाऊं। एक कविता है, बात ऐसी करो जिसका आधार हो...जिसमें सिद्धांत हो। दादा-ताऊ-चाचा, मेरे ही बच्चे मेरे ऊपर आरोप लगा रहे हैं। वे यह भी नहीं बता पा रहे कि कौन-सा दिन है, कौन-सी तारीख थी, कौन-सा समय था। मैं क्या कहूं...कैसी कहानी बनाई? क्यों बनाई? बाद में आपको पता चलेगा।
बृजभूषण सिंह ने कहा, यह लड़ाई इन बीत चुके पहलवानों से है। यह लड़ाई आपके जूनियर बच्चों के लिए लड़ रहा हूं। इनको द्रोणाचार्य, पद्मश्री, अर्जुन अवार्ड, सब मिल चुका। लेकिन जो गरीब परिवार से निकलकर ओलिंपिक जाने का सपना लेकर चल रहे हैं। जो परिवार बच्चों का भविष्य बनाने के लिए अपनी जरूरतों में कटौती करके, कर्जा लेकर बादाम-घी का इंतजाम कर रहे हैं, मैं उनसे कहना चाहता हूं कि यह लड़ाई आपके बच्चों की है।
खापों से गुहार, अपने गांव के किसी भी कुश्ती खिलाड़ी से मेरे बारे में पूछो
बृजभूषण ने वीडियो में कहा कि हम यह नहीं कहते कि आप दिल्ली न आओ। जो दिल में आए वह करो। हमारी बात भी मत मानो लेकिन अगर आपकी कोई बिटिया पहलवानी करती हो तो 1 मिनट अकेले में बुलाकर उससे पूछ लेना। कोई बच्चा पहलवानी करता हो तो 1 मिनट अकेले में बुला करके पूछ लेना। अगर बृजभूषण के ऊपर जो आरोप लगाए जा रहे हैं, वह सही हैं तो जो इच्छा हो, कर देना। यह मेरा अहंकार नहीं बोल रहा। मेरे सामने कौन है? मैं नहीं जानता, लेकिन मैं अपने आपको जानता हूं।
WFI अध्यक्ष ने कहा कि अपने 12 साल के कार्यकाल में मैंने कभी किसी बच्चे पर बुरी नजर नहीं डाली। गलत नजर से नहीं देखा। इसके बावजूद 4 महीने से गाली सुन रहा हूं।
प्रियंका गांधी की इज्जत करता हूं, हुड्‌डा के पैर छूता हूं
बृजभूषण ने कहा, मैंने पहले दिन कहा था कि मेरा एक भी गुनाह अगर साबित हो जाएगा तो मैं फांसी पर लटक जाऊंगा। मामला दिल्ली पुलिस के पास विचाराधीन है, इसलिए खुलकर नहीं बोल सकता। मेरी उम्र 65 साल हो गई है। मैंने जिंदगी का हर सुख-दु:ख, उतार-चढ़ाव देख लिया। कांग्रेस नेता प्रियंका गांधी की मैं इज्जत करता हूं, लेकिन उन्हें हुड्‌डा परिवार ने उन्हें गुमराह किया। जब उन्हें सच्चाई पता लगेगी तो वह खुद पर नहीं, बल्कि भूपेंद्र और दीपेंद्र हुड्‌डा पर गुस्सा होंगी।
BJP सांसद ने कहा कि हरियाणा के पूर्व CM भूपेंद्र सिंह हुड्‌डा मुझे कभी भी, कहीं भी मिले तो मैंने उनके पैर छुए। दीपेंद्र हुड्‌डा को WFI अध्यक्ष के चुनाव में हराया, लेकिन कभी उनके सम्मान में कमी नहीं छोड़ी। यह इल्जाम मुझ पर नहीं लगाया गया, हिंदुस्तान की कुश्ती देवी पर लगाया गया है। मुझ पर नहीं, हर महिला खिलाड़ी पर इल्जाम लगाया है। राकेश टिकैत तो UP के रावण साहब हैं।
कुश्ती पर जेब से लगाए 25-30 करोड़ रुपए
बृजभूषण ने कहा कि ऐसा कोई खिलाड़ी नहीं है, जिसने मुझसे डॉलर न लिए हों। क्योंकि मैंने घोषणा की हुई थी कि अगर कोई बच्चा गोल्ड मेडल लाया तो उसे 200 डॉलर दूंगा। सिल्वर मेडल वाले को 150 और ब्रॉन्ज मेडल वाले को 100 डॉलर दूंगा। मैंने कुश्ती पर 25-30 करोड़ रुपए अपनी जेब से लगाए हैं।
उन्होंने कहा कि जब भी रेसलिंग की किसी प्रतियोगिता में कोई माता अपने बेटे-पोते-नाती को लेकर अखाड़े में आती तो मैं सभी बच्चों से कहता था कि अगर कुश्ती में आगे बढ़ना है तो हरियाणा से आई इस बुजुर्ग मां के पैर छुओ, उसके बाद तुम्हें कोई आगे बढ़ने से रोक नहीं पाएगा। मैं उस बुजुर्ग माता को अपने साथ बैठता था।
कुश्ती के नियम बदलने से हुआ विवाद
बृजभूषण ने दावा किया कि उन्होंने कुश्ती से जुड़े कुछ नियम बदले जिससे सारा विवाद शुरू हुआ। उन्होंने कहा, मैंने तय किया कि निचले क्रम के जो बच्चे हैं, उन्हें भी ऊपर उठाया जाना चाहिए। उन्हें भी मौका मिलना चाहिए। गरीब परिवारों के बच्चों के लिए भी ज्यादा से ज्यादा कर पाऊं, इसलिए मैंने ट्रायल सिस्टम शुरू किया। मगर, ऊंचाई छू चुके यह खिलाड़ी सीधे तौर पर विदेश का टिकट चाहते हैं।
विशेष सुविधाएं न देते तो कोई मेडल न आता
WFI अध्यक्ष ने कहा कि अगर मैंने आरोप लगाने वाले खिलाड़ियों को विशेष सुविधाएं नहीं दी होती तो इनके पास मेडल नहीं होते। बजरंग पूनिया-विनेश फोगाट के पूरी ट्रायल कराकर उनके वीडियेा जारी कर देता तो सबको पता लग जाता। साक्षी भी भूल गई। एक कोच ने साक्षी को एक पॉइंट दिया जबकि उसे 4 पॉइंट बनते थे। मैंने कोच से कहकर उसे 4 पॉइंट दिलाए। अगर इन तीनों को विशेष सुविधाएं नहीं देते तो ये आज यहां नहीं होते।
चौधरी नहीं हूं, 6 से 7 बार चुनाव जीता हूं: बृजभूषण
बृजभूषण ने कहा कि मैं सामान्य परिवार में पैदा हुआ हूं। बहुत बड़ा चौधरी नहीं हूं। बड़ा किसान नहीं हूं। 6 से 7 बार चुनाव जीता हूं। कहते हैं ऊंचाई पर पहुंचना आसान है, टिके रहता बहुत कठिन है। जनता मूर्ख नहीं है। जनता अगर किसी को आंख का तारा बनाए हुए है तो उसमें कुछ सच्चाई होगी।
यह खबर भी पढ़ें:- 
जंतर-मंतर पर रेसलर्स का धरना: FIR में बृजभूषण पर आरोप- सांस लेने का पैटर्न चेक करने के बहाने पेट-छाती को छुआ, जबरन गले लगाया 
भारतीय कुश्ती महासंघ (WFI) के अध्यक्ष बृजभूषण शरण सिंह के खिलाफ विनेश फोगाट, बजरंग पूनिया और साक्षी मालिक की अगुआई में दिल्ली के जंतर-मंतर पर रेसलर्स का धरना 14वें दिन भी जारी है। बृजभूषण के खिलाफ 10 दिन पहले दिल्ली के कनॉट प्लेस थाने में रेसलर्स की शिकायत पर सेक्सुअल हैरेसमेंट और पॉस्को एक्ट का केस दर्ज हुआ (पढ़ें पूरी खबर)
हरियाणा का फोगाट अखाड़ा.. जिस पर बृजभूषण ने आरोप लगाए: 2 साल पहले ही एकेडमी बनाई, ग्रामीण बोले- दीपेंद्र हुड्‌डा कभी नहीं आए 
WFI अध्यक्ष बृजभूषण के दावों और महावीर फोगाट की बातों में कितनी सच्चाई है, आखिर फोगाट फैमिली का अखाड़ा कितना पावरफुल है?। सांसद दीपेंद्र हुड्‌डा का इस अखाड़े या फोगाट फैमिली से क्या कनेक्शन है, इन सब सवालों का जवाब जानने के लिए दैनिक भास्कर गांव बलाली पहुंचा... पढ़िए फोगाट फैमिली और उनके अखाड़े से जुड़ी ग्राउंड रिपोर्ट
रेसलर्स के समर्थन में हरियाणा के दो मंत्री:डिप्टी CM दुष्यंत बोले- पुलिस दोषियों पर सख्त कार्रवाई करे; फतेहाबाद कुश्ती संघ का सामूहिक इस्तीफा 
भारतीय कुश्ती संघ (WFI) के अध्यक्ष बृजभूषण शरण सिंह की गिरफ्तारी को लेकर हरियाणा में फतेहाबाद जिला कुश्ती संघ के सदस्यों ने सामूहिक इस्तीफा दे दिया। उधर, हरियाणा के डिप्टी CM दुष्यंत चौटाला और गृहमंत्री अनिल विज ने पहलवानों का समर्थन किया है। दुष्यंत ने कहा कि पुलिस ने FIR दर्ज कर ली है। खिलाड़ी अपने बयान दर्ज करवा चुके हैं। ऐसे में दिल्ली पुलिस दोषी पर जल्द से जल्द और सख्त से सख्त से कार्रवाई करे। (पढें पूरी खबर)